इनिस्टाको बार्सिलोना बिदाइले उब्जाएका प्रश्न
सिजन अन्त्यसँगै आन्द्रेस इनिस्टाले बार्सिलोना छाड्ने शुक्रबार बताएका छन् । २२ वर्षपछि उनले बार्सिलोना छाड्दै छन् । सन् २००२ मा १८ वर्षकै उमेरमा बार्सिलोनाको सिनियर टोलीबाट डेब्यू गरेका इनिस्टा १२ वर्षमै बार्साको एकेडेमी ला मासिया आइपुगेका थिए ।
बार्सिलोना — सिजन अन्त्यसँगै आन्द्रेस इनिस्टाले बार्सिलोना छाड्ने शुक्रबार बताएका छन् । २२ वर्षपछि उनले बार्सिलोना छाड्दै छन् । सन् २००२ मा १८ वर्षकै उमेरमा बार्सिलोनाको सिनियर टोलीबाट डेब्यू गरेका इनिस्टा १२ वर्षमै बार्साको एकेडेमी ला मासिया आइपुगेका थिए ।३३ वर्षीय स्पेनिस मिडफिल्डरले अबको गन्तव्य चिनिया सुपर लिग रहेको जनाए पनि क्लब भने तय नभएको बताए । उनले करिअरको बाँकी समय बार्सिलोनाविरुद्ध कुनै खेल नखेल्ने उद्घोष गरे । उनले बार्सिलोनाबाट बिदा हुँदा आफू उपयोगी, आवश्यक र उपाधि जिताउने खेलाडीको रूपमा छाड्न चाहेको बताए । इनिस्टाले बार्सिलोना छाड्ने निर्णयसँगै उब्जिएका केही प्रश्न :इनिस्टा किन अहिले बिदा हुँदै छन् ?इनिस्टालाई अक्टोबरमा बार्सिलोनाले ‘आजीवन सम्झौता’ दिएको थियो । यसले इनिस्टासामु आफूले चाहेको समयमा क्लब छाड्न सक्ने स्वतन्त्रता दियो । यो स्वतन्त्रताले इनिस्टालाई मनोवैज्ञानिक रूपमा दबाब दिएका कारण उनले क्लबसँग बिदा माग्नु उचित सम्झिए । उनी आफैंले पनि आफ्नो भूमिका अहम् छँदा क्लब छाडेर जाँदा राम्रो हुने बताए । आफू खेल्न नसकने अवस्थासम्म क्लबमा रहनु भनेको क्लबलाई धोका दिनु हो भन्ने उनको बुझाइ छ । जारी सिजन बार्सिलोनाका लागि इनिस्टा उत्कृष्ट खेलाडीमध्ये एक हुन्, उनले आफू उत्कृष्ट फर्ममा छँदै बिदा लिन चाहे ।अब कहाँ जान्छन् ?इनिस्टाले मार्चमा आफूलाई चीनबाट प्रस्ताव आएको खुलासा गरेका थिए । चोङकिङ दाङदाइ लिफानले इनिस्टालाई क्लबमा आबद्ध गर्ने सम्भावना बढ्दो छ । शुक्रबार पत्रकार सम्मेलनमा बोल्दै अझै पनि आफ्नो अर्को गन्तव्य तय नभएको बताए । युरोपेली क्लबहरूले उनलाई अनुबन्धन गर्न चाहे निराश बनेर फर्कनु बाहेक विकल्प रहन्न । उनले बार्सिलोनाविरुद्ध कहिल्यै नउत्रिने बताउँदै युरोपबाहिर सम्पूर्ण सम्भावना खुला रहेको बताएका छन् ।के इनिस्टाले विश्वकप खेल्छन् ?यदि विश्वकप टोलीमा छनोट भए उनले रसियामा स्पेनको जर्सी लगाउने छन् । बार्सिलोनामा दोहोरो घरेलु उपाधि जित्ने लगभग पक्का भइसकेको अवस्थामा उनले राष्ट्रिय टोलीबाट दोस्रोपल्ट विश्वकप जितेर बिट मार्ने आशा राख्नेछन् । उनले विश्वकपपछि अन्तर्राष्ट्रिय फुटबलबाट संन्यास लिने अपेक्षा गरिएको छ । स्पेनलाई सन् २०१० मा विश्वकप तथा २००८ र २०१२ मा युरो कप जिताउँदा इनिस्टा टोलीका महत्त्वपूर्ण सदस्य थिए ।बार्साले उनको विकल्प कसरी खोज्छ ?सारांशमा भन्दा इनिस्टाको ठाउँ कसैले लिन सक्दैन । मैदानभित्र मात्र नभएर मैदानबाहिर पनि उनको प्रभाव धेरै ठूलो थियो । उनको बिदाइमा आयोजित पत्रकार सम्मेलनमा उपस्थित खेलाडी र अफिसियलको भावले पनि यो पुष्टि गरेको छ । जनवरीमा लिभरपुलबाट १ सय ६० मिलियन युरोमा भित्रिएका ब्राजिलियन फिलिप कोउटिन्होलाई उनको उत्तराधिकारीका रूपमा हेर्न सकिन्छ । खेल्ने शैली केही उस्तै भए पनि उनले इनिस्टाको स्थान लिन्छन् भन्ने आस गर्नु उनीमाथि दबाब थप्नु हुनेछ । नतिजा, बार्सिलोनाले नयाँ गति लिनुपर्छ ।इनिस्टालाई कसरी याद गरिन्छ ?करिअरको उच्च फर्ममा इनिस्टा स्पेनको पोसेसन फुटबलको प्रतीक मानिन्थे । अहिले पनि सन् २०१० मा उनले बालोन डी’ओर को उपाधि जित्नुपर्ने थियो भन्ने धेरै छन् । त्यति बेला उनी लियोनल मेसी पछाडि दोस्रा भएका थिए । मैदानबाहिर इनिस्टा सधैं शान्त र शालिन व्यवहारका थिए । यसका बाबजुद उनी समर्थकमाझ लोकप्रिय रहे । बार्सिलोनाको चिरपरिचित प्रतिद्वन्द्वी स्पान्योलका समर्थकमाझ पनि उनले छुट्टै स्थान बनाएका छन् । कारण उनले सन् २०१० को विश्वकपमा विजयी गोल गरेपछि एक वर्षअघि ज्यान गुमाएका स्पान्योल कप्तान ड्यानी हार्केको स्मृतिमा लिखित सन्देश देखाउन आफ्नो जर्सी उतारे । त्यो भावुक क्षण नै इनिस्टालाई बुझ्न पर्याप्त छ ।आन्द्रेस इनिस्टा उमेर : ३३ सिजन : १६ खेल : ६६९ गोल : ५७क्लब : बार्सिलोनाच्याम्पियन्स लिग खेल : १३२ च्याम्पियन्स लिग उपाधि : ४ला लिगा उपाधि : ८कोपा डेल रे उपाधि : ६यूईएफए टिम अफ द इयर : ६